Lausunto kuntalain hallituksen esitysluonnoksesta

Kunnanhallitus § 147
	
Kuntalain kokonaisuudistuksen tavoitteena on uudistaa kuntalakia siten, että siinä otetaan huomioon kuntien muuttuvasta toimintaympäristöstä ja uusista kuntahallinnon rakenteista aiheutuvat muutostarpeet. Uusi kuntalaki korvaisi vuoden 1995 kuntalain. Kuntalaki olisi edelleen kunnan hallintoa, päätöksentekomenettelyä ja taloutta koskeva yleislaki. Uudistuksella pyritään vähentämään erityislainsäädännön tarvetta.

Valtiovarainministeriö pyytää lausuntoa kuntalakiluonnoksesta 26.8.2014 mennessä.

Esityksessä esitetään kunnille joitakin uusia tehtäviä sekä tarkennetaan tehtävien hoitoa. Esityksellä on vaikutuksia myös luottamushenkilön ja asukkaiden asemaan sekä valtion ja kunnan suhteeseen. Esitetyt säännökset mahdollistavat pitkälti kunnan hallinnon ja talouden hoidon järjestämisen paikallisten olosuhteiden ja tarpeiden mukaan, mutta osittain esityksillä on pyritty myös ohjaamaan kuntaa ottamaan nykyistä paremmin mm. tiedottamis- ja talousasioita huomioon joko siten, että säännöksissä on tuotu esiin eri mahdollisuuksia tai että säännöksien sisältöä on tarkennettu ja tiukennettu velvoittavampaan muotoon. 

Luonnoksen mukaan kunnallisvaalit siirtyisivät keväälle ja uusi toimikausi alkaisi kesäkuun alusta. 

Luonnos hallituksen esitykseksi on luettavissa valtiovarainministeriön www-sivuilla osoitteessa www.kuntauudistus.fi. 

Asian ovat valmistelleet kunnanjohtaja ja hallintojohtaja.

PÄÄTÖSEHDOTUS: Kunnanhallitus päättää antaa valtiovarainmisteriölle seuraavan lausunnon kuntalakiesityksestä:

1. Uudistuksessa on otettu huomioon muuttunut toimintaympäristö, uudistuneet/uudistuvat rakenteet ja palveluiden sähköistyminen, minkä mukaan valtuuston ja muiden toimielinten julkisia kokouksia lukuunottamatta toimielimen päätöksenteko voi tapahtua suljetussa sähköisessä päätöksentekomenettelyssä.

2. Luonnoksessa sanotut valtuustoryhmien toimintaedellytysten parantaminen asukkaiden osallistumis- ja vaikuttamismahdollisuuksissa sekä nuorten osallistumis- ja vaikuttamismahdollisuuksien varmistaminen esimerkiksi nuorten vaikuttajaryhmän perustamiseksi on kuntademokratian kannalta tervetulleita uudistuksia. Tämän perusteella äänioikeus kuntavaaleissa voisi olla kaikilla viimeistään vaalipäivänä 16 vuotta täyttävillä henkilöillä.

3. Vaalikelpoisuus kunnanhallituksen (74 §) poistuu luonnoksen mukaan henkilöltä, joka on kunnan määräysvallassa olevan yhteisön tai säätiön hallituksen tai siihen rinnastettava toimielimen jäsen. Uudistus toteutuessaan vaikeuttaa konserniohjausta, joten ko. säännös on poistettava ja jätettävä asia laissa kunnan omaan harkintaan. Asiassa on otettava huomioon kuntalakiluonnoksen 15 luvun 127 §:n yhtiöittämisvelvollisuus,  kunnan toiminta kilpailutilanteessa markkinoilla.

4. Sidonnaisuuksien ilmoittaminen on sinällään hyvä asia, mutta julkisen rekisterin ylläpitäminen sidonnaisuuksista saattaa vaarantaa henkilöiden tietosuojaa ja siten olla ehkäisemässä asettumista ehdolle julkisiin luottamustoimiin.

PÄÄTÖS: Hyväksyttiin.

Toimenpiteitä varten ja tiedoksi: valtiovarainministerio@vm.fi	

	Otteen oikeaksi todistaa: 

Ilomantsissa 19.8.2014

	_____________________________________	
	Hilkka Ikonen
	pöytäkirjanpitäjä

MUUTOKSENHAKUKIELLOT JA NIIDEN PERUSTEET

Tähän päätökseen ei saa tehdä kuntalain 91 §:n mukaan oikaisuvaatimusta eikä 
kunnallisvalitusta, koska päätös koskee vain valmistelua tai täytäntöönpanoa.

Ilomantsissa 19.8.2014

Hilkka Ikonen
pöytäkirjanpitäjän nimi

Lähetetty sähköpostilla 

Ilomantsissa 19.8.2014

Eija Latila